
Vă înaintăm, alăturat, Raportul asupra propunerii legislative privind colectarea, depozitarea şi prelucrarea cauciucurilor uzate de autovehicule în vederea obţinerii de granule pentru autostrăzi, transmisă cu adresa nr.522 din 3 februarie 2003.

PREŞEDINTE,

István Antal

RAPORT

asupra propunerii legislative privind colectarea, depozitarea şi prelucrarea cauciucurilor uzate de autovehicule în vederea obţinerii de granule

 pentru autostrăzi



În conformitate cu prevederile art.89 din Regulamentul Camerei Deputaţilor, Comisia pentru industrii şi servicii a fost sesizată, spre dezbatere şi avizare în fond, cu propunerea legislativă privind colectarea, depozitarea şi prelucrarea cauciucurilor uzate de autovehicule în vederea obţinerii de granule pentru autostrăzi, iniţiată de domnul deputat Ioan Mihai Năstase, transmisă cu adresa nr.522 din 3 februarie 2003.



În raport cu obiectul şi conţinutul său, propunerea face parte din categoria legilor ordinare.



Propunerea legislativă este însoţită de:



- punctul de vedere al Guvernului care nu susţine adoptarea propunerii legislative în forma prezentată;



- avizul Consiliului Legislativ.



În şedinţa din 8 mai 2003, membrii comisiei, în conformitate cu prevederile art.60 din Regulamentul Camerei Deputaţilor, au dezbătut propunerea legislativă şi au hotărât, cu unanimitate de voturi, respingerea propunerii legislative deoarece Ministerul Industriei şi Resurselor, prin Comisia Naţională pentru Reciclarea Materialelor, a elaborat un proiect de act normativ privind anvelopele uzate, în scopul asigurării condiţiilor de protecţie a mediului şi a sănătăţii populaţiei. Acest act, care se referă inclusiv la obiectul de reglementare al propunerii legislative, stabileşte:



- categoriile de anvelope supuse prevederilor proiectului;



- obligaţiile persoanelor juridice şi fizice implicate în activităţile de colectare, transport şi valorificare a anvelopelor uzate;



- condiţiile de introducere pe piaţă a cauciucurilor uzate.



La lucrările Comisiei pentru industrii şi servicii au fost prezenţi 20 deputaţi din totalul de 25 membri ai comisiei.



A participat, ca invitat doamna Manda Porumb - preşedinte al Comisiei Naţionale pentru Reciclarea Materialelor din cadrul Ministerului Industriei şi Resurselor.
                  PREŞEDINTE,                                      SECRETAR,

                    István Antal                                        Cristian Buzea

Expert,

Silvia Vlăsceanu

